Михаил Лермонтов
Михаил Юриевич Лермонтов () е руски поет и писател, един от основните представители на романтизма в руската литература, наред с Александър Пушкин и Фьодор Тютчев.

Биография 
Лермонтов е роден на 15 октомври (3 октомври стар стил) 1814 г. в Москва в благородническо семейство от Тулска губерния и израства в имението Тархани в Пензенска губерния, където днес се намира гробът му. Родът му произлиза от представител на шотландската фамилия Лиърмаунт, заселил се в Русия по времето на цар Михаил Романов (началото на 17 век).

Майката на Лермонтов, Мария Лермонтова, умира през 1817 г. и той е отгледан от нейната майка Елизавета Арсениева, която се намира в постоянен конфликт с баща му, Юрий Лермонтов. Тъй като детето често боледува, баба му на три пъти го води в курортите в Северен Кавказ.

През 1827 г. двамата се преместват в Москва, където той започва да учи в гимназия. През 1828 г. започва да пише стихове, силно повлияни от стила на Джордж Байрон, много популярен в Русия по това време. През 1830 г. публикува първото си стихотворение „Весна“. През същата година постъпва в Благородния пансион на Московския университет. През 1832 г., след конфликт с преподаватели, той напуска университета и заминава за Санкт Петербург, където постъпва във военно училище.

През 1834 г. Лермонтов става офицер в Лейбгвардейския хусарски полк в Царско село. След смъртта на Александър Пушкин през 1837 г. Лермонтов му посвещава поемата на „На смерть поэта“, изпълнена с обвинения към съвременното руско общество. Тя предизвиква широк отзвук и му донася популярност, но предизвиква недоволството на цар Николай I и Лермонтов е арестуван и изпратен в драгунска част в Кавказ. Там той се запознава със заточени декабристи, както и с известни грузински интелектуалци.

През 1838 г., със съдействието на поета Василий Жуковски, Лермонтов се завръща в столицата. Той започва да публикува стихове и придобива известност в литературните среди. През 1840 г. се запознава с критика Висарион Белински, който го нарича „голямата надежда на руската литература“.

В началото на 1840 г. Лермонтов е осъден от военен съд за дуела си със сина на френския посланик. Отново е изпратен в Кавказ, където се отличава в боевете при река Валерик. В началото на 1841 г. се завръща за кратко в Санкт Петербург и дори замисля издаването на собствено списание, но скоро е изпратен обратно в Кавказ.

На път към частта си е убит при дуел в Пятигорск на 27 юли 1841 г. Тялото му е пренесено в гробницата на семейство Арсениеви в Тархани през 1842 г.

Творчество 
 1828 г. – Създава първите си романтични поеми и стихове.
 1829 г. – Започва да пише „Демон“.
 1830 г. – Изучава и превежда Байрон; Работи над ранните си драми; Първата му проявя се печата („Пролет“).
 1832 – 1833 г. – Работи над „Демон“ и цикъла кавказки поеми. Пише романа „Вадим“.
 1834 г. – Завършва петата редакция на „Демон“.
 1835 г. – Написва драмата „Маскарад“. Излиза поемата „Хаджи Абрек“. Работи над драмата „Двама братя“.
 1836 г. – Пише романа „Княгиня Лиговска“.
 1837 г. – Написва „Смъртта на поета“; Публикува „Бородино“.
 1838 г. – Сътрудничи в сп. „Отечествени записки“. Написва „Кинжал“ и шести и седми вариант на „Демон“.
 1839 г. – Издава „Бела“, „Фаталист“, „Размисъл“, „Молитва“, „Поет“. Завършва „Мцири“.
 1840 г. – Излиза първото издание на „Герой на нашето време“. В Москва излиза сборникът му „Стихотворения“.
 1841 г. – Написва „Завещание“, „Оправдание“, „Любовта на мъртвеца“, „Прости, немита Рус“, последния вариант на „Демон“.
 Април 1841 г. – Печата „Родина“; Второ издание на „Герой на нашето време“.

Източници 
 
 Лермонтовская энциклопедия. М., 1981.
 Христоматия по литература, 9 клас. Ред. П. Троев и др. С., 1992.
 Михаил Лермонтов: Pro et contra. СПб., 2002.
 Лермонтов в воспоминаниях современников. М., 2005 (Биографии и мемуары).
 Нестор (иеромонах). Поэма М.Ю. Лермонтова „Демон“ в контексте христианского миропонимания. СПб., 2007.
 Вахидова, М. К престолу вечному Аллы. Ислам в жизни и творчестве М. Лермонтова.
 Очман, А. В. Женщины в жизни М. Ю. Лермонтова. М., 2008.

Бележки

Външни препратки 

 
  Lermontov.niv.ru – мемориален сайт 
  Произведения на Лермонтов в електронната библиотека на Алексей Комаров
 Просяк – Михаил Лермонтов, 24 януари 2009
 От и за Михаил Лермонтов в Националния каталог на академичните библиотеки в страната НАБИС
 Произведения на Лермонтов, преведени от Алеко Константинов
 

 
Руски художници
Поети на Романтизма
Руски офицери
Родени в Москва
Починали в Пятигорск